***Приложение 5***

**Информация за текущото състояние на „Електроенергиен Системен Оператор“ ЕАД,**

***(съгласно чл. 42, ал. 1 от Правилника за прилагане на Закона за публичните предприятия)***

**1. Обща информация**

„Електроенергиен Системен Оператор“ ЕАД е еднолично акционерно дружество, регистрирано в съответствие с Търговския закон. Дружеството е със седалището и адресът на управление гр. София, район Витоша, бул. Цар Борис III № 201 и с ЕИК 175201304. Предметът на дейност на „Електроенергиен Системен Оператор“ ЕАД включва: пренос на електрическа енергия, единно оперативно планиране, координиране и управление на електроенергийната система на Република България, предоставянето и управлението на достъпа на трети страни на недискриминационна основа между ползвателите на мрежата или групи от ползватели на мрежата, осъществяване на съвместната работа на електроенергийната система с електроенергийните системи на други страни, съгласуваното развитие и оперативната съвместимост на електропреносната мрежа с взаимосвързани електропреносни мрежи, разширение, реконструкция, модернизация, експлоатация, поддръжка и осигуряване на надеждното функциониране на електропреносната мрежа, включително наличието на всички необходими допълнителни услуги, поддържане и развитие на спомагателни мрежи, ремонтни дейности и услуги в областта на енергетиката, други търговски дейности и услуги, които не са забранени от закона.

Едноличен собственик на капитала на ЕСО ЕАД „Български Енергиен Холдинг“ ЕАД.

С решение на комисията за енергийно и водно регулиране (КЕВР), „Електроенергиен системен оператор“ ЕАД е сертифициран като независим преносен оператор на електропреносната система на Република България в съответствие с изискванията на директива 2009/72/ЕО на Европейския Парламент и на Съвета от 13 юли 2009 година относно общите правила за вътрешния пазар на електроенергия и за отмяна на Директива 2003/54/ЕО и чл. 21, ал. 1, т.27, чл. 81а, ал. 6 от Закона за енергетиката и чл. 96, ал. 3 от Наредба № 3 от 21.03.2013 г. за лицензиране на дейностите в енергетиката. Издаден е сертификат за независимост на оператора на електропреносната мрежа.

„Електроенергиен Системен Оператор“ ЕАД притежава лицензии, издадени от КЕВР, както следва:

- Лицензия №Л-419-04 от 18 декември 2013 г. за извършване на дейността пренос на електрическа енергия за срок от 35 години;

- Лицензия №Л-221-17 от 28 декември 2006 г. за дейността „управление на електроенергийната система“ (изменена с Решение №И1-Л-221-17 от 29 септември 2008 г.). Срокът на действие на лицензията е до 17.12.2039 г.

ЕСО ЕАД е пълноправен член на Европейската мрежа на операторите на преносни системи за електроенергия (ENTSO-E) и осъществява синхронната работа с останалите електроенергийни системи от континентална Европа, в съответствие с “Оперативен наръчник“ на ENTSO-E, въз основа на принципите на взаимната изгода, солидарност и взаимна помощ при аварийни ситуации за гарантиране на сигурно, качествено и ефективно снабдяване на потребителите с електрическа енергия.

„Електроенергиен системен оператор“ ЕАД притежава половината от акциите на „Булгартел“ ЕАД. Същевременно дружеството е акционер в Joint Allocation Office (JAO)-тръжна кантора, регистрирана в Люксембург, която организира търгове за трансграничен капацитет, както и в Southeast Electricity Network Coordination Center (SEleNe CC) – дружество със седалище гр. Солун, Гърция, изпълняващо функциите на Югоизточен координационен център за сигурност на електроенергийните мрежи.

**2. Текущо състояние на „Електроенергиен Системен Оператор“ ЕАД**

Отчетеният финансов резултат от дейността на ЕСО ЕАД към 31.12.2020 г. е печалба. Въпреки негативните ефекти от наложените мерки за ограничаване на разпространението на COVID-19 пандемията, ЕСО ЕАД отчита подобрение в отчетената печалба преди данъци, която към 31.12.2020 г. е в размер на 56 451 хил. лв.

**Общо приходите от дейността** към 31.12.2020 г. са в размер на 616 744 хил. лв.

**Общо разходите за дейността** към 31.12.2020 г. са в размер на 593 437 хил. лв.

**Общо активите** на независимия преносен оператор възлизат към 31.12.2020 г. възлизат на 2 839 294 хил.лв.

**Общо собственият капитал** на ЕСО ЕАД към 31.12.2020 г. възлиза на 2 166 954 хил.лв.

**3 Стратегия за бъдещо развитие**

**3.1 Мисия**

Мисията на „Електроенергиен системен оператор” ЕАД е насочена към непрекъснато повишаване сигурната и надеждна работа на ЕЕС на България и оптимизиране процеса на нейното управление, подобряване качеството на експлоатация и поддръжката на преносната електрическа мрежа, за постигане на максимална сигурност и икономичност на реализация на доставките на електроенергия.

**3.2 Цели**

Поставените стратегически цели пред дейността на „Електроенергиен системен оператор“ ЕАД са, както следва:

**1.** Развитие на Електроенергийната мрежова инфраструктура (400 kV и 110 kv);

**a.** Завършване изграждането на проектите от общ интерес;

**b.** Предстоящи проект за развитие на електропреносната мрежа с хоризонт 2030 г.;

**2.** Мултинационални проекти, финансирани от Хоризонт Европа 2021-2027 г. и Програма LIFE 2021-2027 г.

**3.** Цели свързани с управлението и адекватността на ЕЕС;

**4.** Развитие на балансиращия пазар;

**5.** Развитие на пазара на електрически енергия – създаване на единен пазар на електрическа енергия във времевите интервали „ден напред“ и „в рамките на деня“.

Основен приоритет в дейността на ЕСО ЕАД е развитието и реализирането на проекти и дейности, целящи да свържат до оптимална степен българския електроенергиен пазар с регионалните и европейски пазари, като по този начин се изпълнят основите европейски цели - обединение и интегрираност на пазарите, от една страна и повишаване на енергийната сигурност, от друга. В тази насока са предприетите действия за обединение със съседни пазарни зони в пазарен сегмент „ден напред“ и пазарен сегмент „в рамките на деня“, както и пълноценното българско участие в усилията за създаване на регионални механизми на мрежовите оператори за балансиране на електроенергийните системи.